Návrh ROZHODNUTIE RADY, ktorým sa stanovujú pravidlá a postupy, ktoré umožnia účasť Grónska na certifikačnej schéme Kimberleyského procesu /* COM/2013/0429 final - 2013/0201 (CNS) */





DÔVODOVÁ SPRÁVA 1. KONTEXT NÁVRHU Cieľom tohto návrhu je umožniť Grónsku prostredníctvom spolupráce s Európskou úniou účasť na certifikačnej schéme Kimberleyského procesu pre neopracované diamanty. Schéma ustanovená v návrhu by umožnila vývoz neopracovaných diamantov z Grónska do Únie, ako aj do iných krajín, ktoré sa účastnia na certifikačnej schéme za predpokladu, že všetok dovoz a vývoz neopracovaných diamantov sa overí. Pri vývoze je potrebné, aby bol certifikovaný orgánmi Únie v súlade s pravidlami stanovenými v nariadení (ES) č. 2368/2002, ktorým sa vykonáva certifikačná schéma Kimberleyského procesu pre medzinárodný obchod s neopracovanými diamantmi. Toto pridruženie by posilnilo hospodárske vzťahy medzi Európskou úniou a Grónskom v diamantovom priemysle, a najmä by umožnilo Grónsku vyvážať neopracované diamanty s certifikátom Európskej únie vydaným na účely certifikačnej schémy, s cieľom podporiť hospodársky rozvoj Grónska. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Grónsko a Dánsko súhlasili s prístupom uplatneným v tomto návrhu a zaviažu sa, že v právnych predpisoch vzťahujúcich sa na Grónsko transponujú a uplatnia príslušné ustanovenia nariadenia (ES) č. 2368/2002 týkajúce sa podmienok a formalít pre dovoz a vývoz neopracovaných diamantov, ich tranzit cez Úniu a do účastníckej krajiny, ktorá nie je členom Únie, účasti Únie, vrátane Grónska, na certifikačnej schéme Kimberleyského procesu, záväzkov v súvislosti s náležitou starostlivosťou, bránením obchádzaniu, výmenou informácií a zabezpečením súladu s uvedenými ustanoveniami. 3. PRÁVNE PRVKY NÁVRHU Právnym základom rozhodnutia Rady je článok 203 ZFEÚ. Návrh rozhodnutia Rady úzko súvisí so zmenou nariadenia (ES) č. 2368/2002, ktorá na účely certifikačnej schémy Kimberleyského procesu rozširuje územie Únie tak, aby zahŕňalo aj územie Grónska. Preto bude Grónsko mať zakázané prijímať dovoz alebo vývoz neopracovaných diamantov bez platného certifikátu Kimberleyského procesu. To umožní vývoz neopracovaných diamantov z Grónska do tretích krajín, pokiaľ sú sprevádzané certifikátom Kimberleyského procesu Európskej únie. Pre dovoz z tretích krajín do Grónska budú neopracované diamanty a sprievodný certifikát musieť najskôr byť predložené na overenie jednému zo šiestich orgánov Únie, ktoré sa zaoberajú vydávaním certifikátov Kimberleyského procesu EÚ. Návrh rozhodnutia Rady stanovuje osobitné pravidlá obehu neopracovaných diamantov medzi Úniou a Grónskom, bez ohľadu na to, či je cieľom Únia alebo Grónsko, ako aj pre prípad ich následného vývozu z Únie do tretej krajiny. V každom prípade sú na neopracované diamanty pri vstupe na územia Grónska alebo Únie, alebo opustení týchto území kladené tieto požiadavky: 1) musí k nim byť priložený a) buď dokument (alebo jeho kópia potvrdená orgánom Únie) potvrdzujúci, že boli vyťažené v Grónsku, alebo b) kópia certifikátu Kimberleyského procesu potvrdená orgánom Únie, a (2) musia byť v zapečatenom obale, ktorý je chránený proti násilnému otvoreniu. Neopracované diamanty vyťažené alebo získané v Grónsku, ktoré ešte neboli vyvezené do tretej krajiny, môžu vstúpiť na colné územie Únie, pokiaľ majú certifikát potvrdzujúci túto skutočnosť, vydaný orgánmi Grónska. Tieto zásielky pri vstupe na colné územie Únie budú musieť byť overené orgánom Únie, a kópia dokumentu vydaná týmto orgánom bude musieť byť priložená k zásielkam pri akomkoľvek následnom obehu medzi colným územím Únie a Grónskom. V súvislosti s vývozom neopracovaných diamantov do a z tretích krajín bude Grónsko môcť dovážať alebo vyvážať, len ak diamanty budú najskôr doručené jednému z orgánov Únie na účely vydania certifikátu Kimberleyského procesu EÚ, alebo na overenie certifikátu Kimberleyského procesu vydaného iným účastníkom Kimberleyského procesu. Po vyvezení neopracovaných diamantov vyťažených alebo získaných v Grónsku do tretej krajiny sa tieto diamanty po návrate môžu pohybovať medzi Úniou a Grónskom podľa rovnakých pravidiel, aké sa uplatňujú na všetky ostatné neopracované diamanty dovážané do Únie. 2013/0201 (CNS) Návrh ROZHODNUTIE RADY, ktorým sa stanovujú pravidlá a postupy, ktoré umožnia účasť Grónska na certifikačnej schéme Kimberleyského procesu RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 203, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho parlamentu[1], konajúc v súlade s mimoriadnym legislatívnym postupom, keďže: (1) Európska únia je členom certifikačného systému Kimberleyského procesu pre medzinárodný obchod s neopracovanými diamantmi. Ako člen musí zabezpečiť, že certifikát Kimberleyského procesu sprevádza každú zásielku neopracovaných diamantov dovezených na územie Únie alebo vyvezených z územia Únie. (2) Nariadenie (ES) č. 2368/2002, ktorým sa vykonáva certifikačná schéma Kimberleyského procesu pre medzinárodný obchod s neopracovanými diamantmi[2], zavádza certifikačný systém Únie a systém dovozných a vývozných kontrol pre neopracované diamanty na účely vykonávania certifikačnej schémy Kimberleyského procesu. (3) Grónsko nie je súčasťou územia Únie, ale je zahrnuté do zoznamu zámorských krajín a území, stanoveného v prílohe II k Zmluve. V súlade s článkom 198 Zmluvy, cieľom pridruženia zámorských krajín a území k Únii je podporovať hospodársky a sociálny rozvoj zámorských krajín a území a nadviazať úzke hospodárske vzťahy medzi nimi a Úniou ako celkom. (4) Dánsko a Grónsko požiadali o umožnenie účasti Grónska na certifikačnej schéme Kimberleyského procesu pre neopracované diamanty prostredníctvom spolupráce s Európskou úniou. Toto pridruženie by posilnilo hospodárske vzťahy medzi Európskou úniou a Grónskom v diamantovom priemysle, a najmä by umožnilo Grónsku vyvážať neopracované diamanty s certifikátom Európskej únie vydaným na účely certifikačnej schémy, s cieľom podporiť hospodársky rozvoj Grónska. (5) Obchod s neopracovanými diamantmi v Grónsku by sa preto mal uskutočňovať v súlade s pravidlami Únie, na základe ktorých sa vykonáva certifikačná schéma Kimberleyského procesu pre medzinárodný obchod s neopracovanými diamantmi. V súlade s tým bude na účely certifikačnej schémy rozsah pôsobnosti nariadenia (ES) č. 2368/2002 rozšírený na územie Grónska. (6) Predovšetkým by Grónsko malo vyvážať neopracované diamanty do iných účastníckych krajín certifikačnej schémy Kimberleyského procesu len po ich certifikovaní orgánom Únie uvedeným v prílohe III k nariadeniu (ES) č. 2368/2002. Dovoz neopracovaných diamantov do Grónska by taktiež mal byť overený orgánom Únie. (7) S cieľom umožniť medzinárodný obchod s neopracovanými diamantmi v Grónsku v súlade s pravidlami týkajúcimi sa obchodu v rámci Únie, by sa Grónsko malo zaviazať, že do vnútroštátneho práva transponuje a bude vykonávať príslušné ustanovenia nariadenia (ES) č. 2368/2002, s cieľom umožniť uplatňovanie tohto rozhodnutia, PRIJALA TOTO ROZHODNUTIE: Článok 1 Predmet úpravy a rozsah pôsobnosti Týmto rozhodnutím sa stanovujú všeobecné pravidlá a podmienky účasti Grónska na systéme osvedčovania a kontroly dovozu a vývozu neopracovaných diamantov, ako je stanovené v nariadení (ES) č. 2368/2002. Na tento účel sa v tomto rozhodnutí stanovujú pravidlá a postupy uplatňovania certifikačnej schémy Kimberleyského procesu pre neopracované diamanty, dovezené do Grónska alebo vyvezené z Grónska, buď do Únie alebo do ostatných účastníckych krajín certifikačnej schémy. Článok 2 Vymedzenie pojmov Na účely tohto rozhodnutia sa uplatňujú tieto vymedzenia pojmov: a) „účastníckou krajinou“ je „účastník“ definovaný v článku 2 písm. c) nariadenia (ES) č. 2368/2002; b) „orgán Únie“ je „orgán Spoločenstva“ definovaný v článku 2 písm. f) nariadenia (ES) č. 2368/2002; c) „certifikát Únie“ je „certifikát Spoločenstva“ definovaný v článku 2 písm. g) nariadenia (ES) č. 2368/2002. Článok 3 Všeobecné pravidlá 1. Grónsko zaistí, že v právnych predpisoch vzťahujúcich sa na Grónsko transponuje a uplatní príslušné ustanovenia nariadenia (ES) č. 2368/2002 týkajúce sa podmienok a formalít pre dovoz a vývoz neopracovaných diamantov, ich tranzitu cez Úniu a do účastníckej krajiny, ktorá nie je členom Únie, účasti Únie, vrátane Grónska, na certifikačnej schéme Kimberleyského procesu, záväzkov v súvislosti s náležitou starostlivosťou, bránením obchádzaniu, výmenou informácií a zabezpečením súladu s uvedenými ustanoveniami. 2. Grónsko určí orgány zodpovedné za vykonávanie príslušných ustanovení nariadenia (ES) č. 2368/2002 v rámci svojho územia a oznámi Komisii názvy a kontaktné údaje týchto orgánov. Článok 4 Dovoz neopracovaných diamantov vyťažených alebo získaných v Grónsku do Únie 1. Neopracované diamanty vyťažené alebo získané v Grónsku sa môžu do Únie dovážať len vtedy, ak: a) sú sprevádzané certifikátom uvedeným v odseku 2; b) sú uložené v obaloch, ktoré sú chránené proti násilnému otvoreniu a pečate, ktorými boli zapečatené pri vývoze, nie sú poškodené; c) certifikát jednoznačne identifikuje zásielku, na ktorú sa vzťahuje; d) neopracované diamanty neboli predtým vyvezené do účastníckej krajiny, ktorá nie je členom Únie. 2. Aby mohli neopracované diamanty vyťažené alebo získané v Grónsku byť dovezené do Únie, príslušný orgán pre Grónsko uvedený v prílohe II (ďalej „orgán Grónska“) na požiadanie vydá certifikát v súlade s požiadavkami stanovenými v prílohe I. 3. Orgán Grónska doručí certifikát žiadateľovi a počas troch rokov uchováva jeho kópiu na účely vedenia záznamov. 4. Prijatie colného vyhlásenia o uvoľnení neopracovaných diamantov do voľného obehu podľa nariadenia Rady (EHS) č. 2913/92[3] uvedené v odseku 1 podlieha kontrole certifikátu vydaného v súlade s odsekom 2 tohto článku zo strany orgánu Únie uvedeného v prílohe III k nariadeniu (ES) č. 2368/2002 (ďalej „orgán Únie“). Na tento účel sa všetky obaly obsahujúce neopracované diamanty vyťažené v Grónsku pri dovoze do Únie spoločne a bezodkladne predložia na overenie príslušnému orgán Únie. 5. Ak orgán Únie zistí, že podmienky uvedené v odseku 1 boli splnené, potvrdí to na originál certifikátu a poskytne dovozcovi overenú kópiu zabezpečenú proti falšovaniu. Tento postup overenia sa vykoná do 10 pracovných dní od predloženia certifikátu. 6. Členský štát, do ktorého sa dovezú neopracované diamanty z Grónska zabezpečí, aby boli predložené príslušnému orgánu Únie. Vývozca je zodpovedný za riadnu prepravu neopracovaných diamantov a za náklady s tým spojené. 7. V prípade pochybností o pravosti alebo správnosti certifikátu vydaného v súlade s odsekom 2, ako aj v prípade, že je potrebná ďalšia konzultácia, sa colné orgány spoja s orgánom Grónska. 8. Orgán Únie uchováva originály certifikátov uvedených v odseku 2, predložených na overenie, najmenej tri roky. Komisii alebo osobám alebo orgánom určeným Komisiou umožní prístup k týmto originálom certifikátov, najmä na účely vyriešenia otázok, ktoré vzniknú v rámci certifikačnej schémy Kimberleyského procesu. Článok 5 Akýkoľvek následný dovoz neopracovaných diamantov vyťažených alebo získaných v Grónsku do Únie Bez ohľadu na ustanovenia článku 4 sa neopracované diamanty vyťažené alebo získané v Grónsku môžu doviezť do Únie, ak: a) boli predtým legálne spätne vyvezené z Únie do Grónska; b) je k nim priložená overená kópia certifikátu zabezpečená proti falšovaniu uvedená v článku 4 ods. 2, ktorú potvrdil orgán Únie podľa článku 4 ods. 5; c) sú uložené v obaloch, ktoré sú chránené proti násilnému otvoreniu a pečate, ktorými boli zapečatené pri vývoze, nie sú poškodené; d) certifikát jednoznačne identifikuje zásielku, na ktorú sa vzťahuje; e) neopracované diamanty neboli predtým vyvezené do účastníckej krajiny, ktorá nie je členom Únie. Článok 6 Iný dovoz neopracovaných diamantov z Grónska do Únie Bez ohľadu na ustanovenia článku 4 a 5 sa neopracované diamanty z Grónska do Únie sa môžu dovážať, ak: a) boli predtým legálne vyvezené z Únie do Grónska; b) sú sprevádzané certifikátom uvedeným v článku 9 písm. b); c) neopracované diamanty sú zabalené v obale, ktorý je chránený proti násilnému otvoreniu a pečate, ktorými boli účastníkom zapečatené pri vývoze, nie sú poškodené; d) certifikát jasne identifikuje zásielku, ku ktorej patrí. Článok 7 Vývoz neopracovaných diamantov z Grónska do ostatných účastníckych krajín 1. Neopracované diamanty sa môžu vyvážať z Grónska na územie účastníckej krajiny inej ako Únia, len ak: a) boli najskôr legálne dovezené z Grónska do Únie v súlade s článkom 4 ods. 1, článkom 5 alebo 6; b) pri dovoze do Únie boli na preverenie predložené orgánu Únie; c) sú sprevádzané zodpovedajúcim certifikátom Únie vydaným a overeným orgánom Únie; d) sú zabalené v obaloch chránených proti poškodeniu, zapečatených v súlade s článkom 12 nariadenia (ES) č. 2368/2002. 2. Orgán Únie, ktorému sú neopracované diamanty dovážané z Grónska do Únie predložené na overenie, vydá v súlade s článkom 12 nariadenia (ES) č. 2368/2002 vývozcovi certifikát Únie. 3. Členský štát, do ktorého sa dovezú neopracované diamanty z Grónska zabezpečí, aby boli predložené príslušnému orgánu Únie. 4. Vývozca je zodpovedný za riadnu prepravu neopracovaných diamantov a za náklady s tým spojené. Článok 8 Opätovný vývoz neopracovaných diamantov vyťažených alebo získaných v Grónsku z Únie do Grónska Neopracované diamanty, vyťažené alebo získané v Grónsku, sa môžu opätovne vyviezť do Grónska z Únie, ak: a) boli najskôr legálne dovezené z Grónska do Únie v súlade s článkom 4 ods. 1, článkom 5 alebo 6; b) je k nim priložená overená kópia certifikátu zabezpečená proti falšovaniu uvedená v článku 4 ods. 2, ktorú potvrdil orgán Únie podľa článku 4 ods. 5; c) sú uložené v obaloch, ktoré sú chránené proti násilnému otvoreniu a pečate, ktorými boli zapečatené pri vývoze, nie sú poškodené; d) certifikát uvedený v písmene b) jasne identifikuje zásielku, na ktorú sa vzťahuje; e) neopracované diamanty neboli predtým vyvezené Grónska na územie účastníckej krajiny inej ako Únia. Článok 9 Iný dovoz neopracovaných diamantov z ostatných účastníckych krajín do Grónska Bez ohľadu na ustanovenia článku 8 sa neopracované diamanty môžu vyviezť do Grónska z Únie, ak: a) boli najskôr legálne dovezené do Únie z účastníckej krajiny inej ako je Únie, v súlade s ustanoveniami kapitoly II nariadenia (ES) č. 2368/2002; b) sú sprevádzané overenou kópiou potvrdeného certifikátu, zabezpečenou proti falšovaniu, v súlade s článkom 5 ods. 1 písm. a) nariadenia (ES) č. 2368/2002; c) sú uložené v obaloch, ktoré sú chránené proti násilnému otvoreniu a pečate, ktorými boli zapečatené pri vývoze, nie sú poškodené; d) certifikát uvedený v písmene b) jasne identifikuje zásielku, na ktorú sa vzťahuje. Článok 10 Podávanie správ 1. Orgán Grónska predloží Komisii každý mesiac správu o všetkých certifikátoch vydaných podľa článku 4 ods. 2. 2. Ku každému certifikátu v tejto správe musia byť uvedené aspoň tieto údaje: a) jedinečné poradové číslo certifikátu; b) názov vydávajúceho orgánu, ako je uvedený v prílohe II; c) dátum vydania; d) dátum skončenia platnosti; e) krajina pôvodu; f) kód/-y HS; g) hmotnosť v karátoch; h) hodnota (odhad). Článok 11 Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa odo dňa, keď Grónsko oznámi Komisii, že do vnútroštátnych právnych predpisov vykonalo príslušné ustanovenia nariadenia (ES) č. 2368/2002 v znení zmien, čo umožní zaradenie Grónska do certifikačnej schémy Kimberleyského procesu. V Bruseli Za Radu predseda PRÍLOHA I Certifikát uvedený v článkoch 4, 5, 8 a 10 Certifikát uvedený v článkoch 4, 5, 8 a 10 musí obsahovať aspoň tieto prvky: a) jedinečné sériové číslo; b) dátum vydania; c) dátum skončenia platnosti; d) názov, podpis a odtlačok pečiatky vydávajúceho orgánu uvedeného v prílohe II; e) krajinu pôvodu (Grónsko); f) kód/-y HS; g) hmotnosť v karátoch; h) hodnotu (odhad); i) totožnosť vývozcu a príjemcu. PRÍLOHA II Príslušný orgán pre Grónsko podľa článku 3 ods. 2, článku 4 a článku 10 Bureau of Minerals and Petroleum Imaneq 1A 201, P.O. Box 930, 3900 Nuuk, Grónsko Tel: (+299) 34 68 00 - Fax: (+299) 32 43 02 - E-mail: bmp@nanoq.gl [1] Ú. v. EÚ C , , s. . [2] Ú. v. ES L 358, 31.12.2002, s. 28. [3] Ú. v. ES L 302, 19.10.1992, s. 1.